અત્યારના મેસેડોનિયામાં એગ્નેસ ગોન્હા બોહાખ્યૂ તરીકે જન્મેલાં મધર ટેરેસાએ કલકત્તામાં લગભગ પાંચ દાયકા સુધી એઇડ્સ, કુષ્ઠરોગ, ટીબી જેવી બીમારીઓમાં પીડાતા દરદીઓની સેવામાં જીવન ખર્ચી નાખ્યું એ હકીકત છે. તેમણે સ્થાપેલી મિશનરીઝ ઑફ ચૅરિટી સંસ્થા આજે આ દરદીઓની સેવા કરવા ઉપરાંત ગરીબ બાળકોને ભણાવવાનું, ગરીબોને નિ:શુલ્ક જમાડવાનું, અનાથાશ્રમો ચલાવવાનું, ફરતાં દવાખાનાં ચલાવવા જેવાં અનેક કાર્યો કરે છે. તેમની આ સંસ્થા આજે વિશ્વના ૧૩૩ દેશોમાં કાર્યરત છે અને એમાં ૪૫૦૦ સિસ્ટર દિવસ-રાત સેવાકાર્યોમાં લાગેલી છે.